Så er det med at finde slæden frem til ungerne og det varme tøj, for det første af to snevejr rammer Danmark fredag aften og natten til lørdag - så vi lørdag morgen kan stå op til snedækkede landskaber og hvide kælkebakker. Snevejret begynder i Vestjylland sidst på eftermiddagen, hvor der kan begynde at være få snefnug i luften ned langs Vestkysten. Men det er til aften, at snevejret for alvor går i gang med udbredt snefald i Jylland. Der er udsigt til mest sne i den nordvestlige del - i Thy, Hanherred, Salling, Mors og Himmerland. Ved midnatstid sner det fra Nordjylland og ned over Østjylland, Kattegat, Fyn, Lolland, Falster og dele af Sjælland. Hen over natten trækker snevejret forbi Sjælland og giver i de sene nattetimer en let omgang drys fra oven til bornholmerne. I Jylland skal man være opmærksom på, at der er en lille risiko for isslag, når snevejret er overstået. Dermed kan der være både is- og sneglatte veje. Omkring fem centimeter sne Når vi står op lørdag morgen, er det sandsynligvis til et snedække i det meste af landet. I Nordvestjylland kan man have fået omkring fem centimeter, mens sneen i resten af landet typisk beløber sig til en til tre centimeter. Med sne er der altid usikkerheder, og det er i denne omgang tvivlsomt, hvor meget sne man får i Sønderjylland, i det nordlige Vendsyssel og på Bornholm, mens man har den største mulighed for sne i et strøg fra Nordvestjylland ned over Midtjylland til Østjylland omkring Aarhus og videre til Storebæltsregionen. Får man ikke sne i denne omgang, er der endnu en mulighed lige om hjørnet. Et omfattende snevejr rammer nemlig Danmark søndag, hvor det meget vel kan udvikle sig til en decideret snestorm i dele af landet.

Opsummering:
Stort set hele Danmark kan stå op til sne lørdag morgen, men i et strøg ned gennem landet fra nordvest mod sydøst er sandsynligheden for sne størst.